Fredag aften smed Brøndby en 2-0-føring i Horsens, og kampen endte 2-2 efter en udligning dybt inde i overtiden. Dermed er Brøndby nummer to inden sidste runde af Superligaen.

Fredag aften dannede Casa Arena i Horsens ramme om et potentielt altafgørende opgør i Superligaens mesterskabsspil mellem Horsens og Brøndby.

Udeholdet fra Brøndby var tvunget til sejr for at holde snor i guldkonkurrenterne fra FC Midtjylland, der tidligere på aftenen slog FCK med 2-0 i Telia Parken

En flot gestus af Horsens betød, at brøndbyfansene var blevet tildelt en hel langside på Casa Arena, og derfor var kulissen i topklasse, da hele flere tusinde brøndbytilhængere bidrog til både det visuelle og volumen på stadion.

På søndag er det præcis fem år siden, at Horsens og Brøndby tørnede sammen i et lige så vigtigt opgør. Her var ned dog i den anden ende af tabellen, og et sent mål af Lebogang Phiri betød, at Horsens dengang måtte en tur i 1. division.

Den eneste spiller fra dagens kamp, der også var involveret i skæbnekampen i 2013, er målmanden Frederik Rønnow. Han er dog i mellemtiden skiftet fra Horsens til Brøndby, og derfor var han denne gang mellem stængerne for topholdet fra Vestegnen.

Rønnow skulle vise sig, at blive uhyre vigtig for Brøndby, der kunne se kampen starte i et hæsblæsende tempo, hvor Horsens sad på de klart største chancer.

Efter tretten minutter kom kampens første store chance, og den tilfaldt hjemmeholdets Rune Frantsen, der kom til en farlig afslutning efter fremragende kontraspil af Horsens. Afslutningen blev dog stoppet af en lysvågen Frederik Rønnow i Brøndby-målet.

Det efterfølgende hjørnespark landede for fødderne af Mikkel Qvist tæt under mål, men endnu en gang var Rønnow på plads med en fantastisk redning på stregen.

Efter de store Horsens-chancer var det Brøndbys tur til at presse på. Både Teemu Pukki og Anthony Jung kom frem til chancer, men afslutningerne savnede den sidste kvalitet.

Med ti minutter til pausen diskede Rønnow op med den tredje klasseredning i første halvleg, da Simon Ayo Okosun fik en stor chance efter et langt Horsens-indkast. Brøndby-keeperen stødte sammen med Okosun i situationen, men han var hurtigt på benene igen.

Med fem minutter til pause faldt så kampens første scoring, og det var udeholdet fra Brøndby, der kom i front på en sand perle af Benedikt Röcker.

Tyskeren fik en god aflevering fra Pukki, og midtstopperen sendte herefter et fremragende langskud afsted med venstreskøjten, og den sejlede hele vejen op i hjørnet uden chance for Markus Bobjerg i Horsens-målet. 1-0 til Brøndby.

Der gik ikke mange sekunder, efter Horsens havde sat spillet i gang igen, før bolden endnu en gang lå i netmaskerne bag Horsens-keeper Bobjerg.

En lang bold mod Teemu Pukki havnede via en Horsens-fod for fødderne af Kamil Wilczek, der køligt sendte bolden imellem benene på Markus Bobjerg. 2-0 til mesterskabsaspiranterne fra den københavnske vestegn.

Det lignede længe en første halvleg uden scoringer, men et gyldent minut for Brøndby betød, at de blå-gule kunne gå i omklædningsrummet med en 2-0-føring i bagagen.

Også i anden halvleg var det Horsens, der startede bedst, og østjyderne virkede i kontrol med kampen. Hjemmeholdet tilspillede sig et par chancer, men det blev aldrig for alvor farligt i Brøndby-feltet.

Efter en times spil appellerede Jonas Thorsen for et straffespark til Horsens, men dommerens fløjte forblev tavs til stor frustration for den rutinerede Horsens-spiller.

Med omkring tyve minutter igen havde Brøndby flere chancer for at lukke opgøret definitivt, men hverken Kasper Fiskers frispark eller Pukkis aflevering mod Wilczek resulterede i en scoring.

Efter 75 minutters spil stødte Kamil Wilczek og Markus Bobjerg hårdt sammen efter et Brøndby-indlæg, og den polske bomber måtte kort tid efter lade sig udskifte efter sammenstødet.

I slutningen af kampen lagde Horsens pres på Brøndby med en masse dødbolde, og både hjørnespark og indkast blev der satset hårdt på.

Med få minutter igen af kampen fik Horsens reduceret i kampen, da Kjartan Finnbogason sendte et frispark på kanten af feltet direkte i nettet. Dermed var det alligevel lagt op til en neglebidende afslutning på kampen.

I kampens allersidste minut gjorde Finnbogason det onde ved Brøndby, da han efter klumpspil sendte en afslutning i nettet til 2-2. En fuldstændig vanvittig udvikling på en kamp, der længe lignede en sikker Brøndby-sejr.

Pointdelingen betyder, at Brøndby er to point efter FC Midtjylland i mesterskabsspillet, inden sidste runde afvikles på mandag. Brøndby tager hjemme imod AaB, mens FC Midtjylland tager imod Horsens på heden.

Støt AC Horsens og køb en fanfigur